KOMISIJOS REGLAMENTAS (EB) Nr. 408/2006
2006 m. kovo 9 d.
iš dalies keičiantis Reglamentą (EB) Nr. 936/97, įvedantį aukštos kokybės šviežios, atšaldytos ir sušaldytos jautienos bei sušaldytos buivolienos tarifines kvotas, ir numatantis jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. sausio 30 d. Tarybos sprendimo 2006/106/EB dėl Europos bendrijos ir Australijos susitarimo sudarymo pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXIV:6 ir XXVIII straipsnius dėl nuolaidų pakeitimo Čekijos Respublikos, Estijos Respublikos, Kipro Respublikos, Latvijos Respublikos, Lenkijos Respublikos, Lietuvos Respublikos, Maltos Respublikos, Slovakijos Respublikos, Slovėnijos Respublikos ir Vengrijos Respublikos įsipareigojimų sąraše, joms stojant į Europos Sąjunga (1), ypač į jo 2 straipsnį,
kadangi:
(1)
Komisijos reglamente (EB) Nr. 936/97 (2) numatytas kelių aukštos kokybės jautienos kvotų atidarymas ir daugiametis administravimas.
(2)
Derybų, kurių pagrindu buvo priimtas Sprendimu 2006/106/EB patvirtintas susitarimas, metu Bendrija sutiko į savo visoms valstybėms narėms skirtą įsipareigojimų sąrašą įtraukti metinės tarifinės aukštos kokybės jautienos kvotos padidinimą 150 t.
(3)
Be to, Australijai suteiktam leidimui naudoti aukštos kokybės jautienos kvotą yra taikomos Reglamente (EB) Nr. 936/97 išdėstytos sąlygos. Siekiant nurodyti tikrinamuosius ir kontroliuojamuosius kriterijus, to reglamento 2 straipsnio b punkte esančią aukštos kokybės jautienos apibrėžtį reikėtų pakeisti ir daryti nuorodą į šio reglamento įsigaliojimo dieną Australijos kompetetingų institucijų nustatytas oficialias kategorijas.
(4)
Taip pat reikėtų patikslinti, kad Europos Parlamento ir Tarybos reglamento (EB) Nr. 1760/2000 (3), nustatančio galvijų identifikavimo bei registravimo sistemą, reglamentuojančio jautienos bei jos produktų ženklinimą, 13 straipsnio nuostatas reikėtų taikyti importuojant Reglamento (EB) Nr. 936/97 2 straipsnio b punkte nurodytą aukštos kokybės jautieną.
(5)
Todėl Reglamentą (EB) Nr. 936/97 reikėtų atitinkamai iš dalies pakeisti.
(6)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 936/97 iš dalies keičiamas taip:
1)
1 straipsnio 1 dalis iš dalies keičiama taip:
a)
pirmos pastraipos pirmoje įtraukoje „60 100 tonų“ pakeičiama į „60 250 tonų“;
b)
antra pastraipa pakeičiama taip:
„Tačiau bendras tarifinių kvotų kiekis 2005-2006 importo metais yra 59 675 tonų.“;
2)
2 straipsnio b punktas iš dalies keičiamas taip:
a)
pirmoje pastraipoje „7 000 tonų“ pakeičiama į „7 150 tonų“;
b)
antra pastraipa pakeičiama taip:
„Rinktiniai gabalai, kurie yra gauti iš išdarinėtų veršio arba telyčios skerdenų, priskiriamų vienai iš šių AUS-MEAT Australia nustatytų oficialių kategorijų: „Y“, „YS“, „YG“, „YGS“, „YP“ ir „YPS“. Jautienos spalva turi atitikti AUS-MEAT 1 B-4 pamatinius mėsos spalvos standartus, riebalų spalva - AUS-MEAT 0-4 pamatinius riebalų spalvos standartus, o riebalų sluoksnis (matuojamas P8 srityje) - AUS-MEAT 2-5 riebumo klases.
Gabalai turi būti ženklinami pagal Europos Parlamento ir Tarybos reglamento (EB) Nr. 1760/2000 (4) 13 straipsnio reikalavimus.
Nuorodą „aukštos kokybės jautiena“ galima nurodyti etiketėje.
Tačiau 2005-2006 importo metais mėsos, atitinkančios pirmoje pastraipoje minimus KN kodus ir antroje, trečioje bei ketvirtoje pastraipoje nustatytus reikalavimus, tarifinė kvota yra lygi 7 075 tonų produkto svorio.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. kovo 9 d.